Si Lucrecia Kasilag nagtukdo sa iba-ibang kolehiyo arog kan St. Scholastica's College, Assumption College asin Unibersidad nin Pilipinas Conservatory of Music. Siya man naggibong orihinal na pag'aadal sa kulturang etniko, dangan kaidto nag'gusi siya nin mahiwas na pagmidbid sa bilog na kinaban bilang Direktor kan Bayanihan Philippines Dance Company. Siya nagin Dekano sa PWU College of Music and Fine Arts. Nagsirbe siyang Artistic Director asin bilang presidente kan Cultural Centre of the Philippines poon 1969 sagkod sa saiya nang pagretiro kan 1986. Kinaptan niya man manlaenlaen na pwesto sa dakul na organisasyon. Nagkapot man siya nin mga matagom na katongdan sa nasyonal asin internasyonal na mga organisasyon sa musika asin nagresibi nin iba-ibang grants. Kan 1971, si Lucrecia Kasilag nadesignaran komo Colombo music expert na iyo an magtataong giya sa University of Singapore sa pagtogdas kaini kan sadiring departamento sa musika. Siya nagsurat man nin magkapirang artikulo asin mga saysay dapit sa manlaenlaen na aspekto sa humanidades asin pagsaligsig sa musikang Asyano.